title: 2011/846/ОВППС: Решение ATALANTA/5/2011 на Комитета по политика и сигурност от 16 декември 2011 година за изменение на Решение ATALANTA/2/2009 на Комитета по политика и сигурност относно приемане приноса на трети държави към военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), и на Решение АTALANTA/3/2009 на Комитета по политика и сигурност относно създаването на Комитет на участващите държави във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta)

text:
               17.12.2011

               BG

               Официален вестник на Европейския съюз

               L 335/79

         РЕШЕНИЕ ATALANTA/5/2011 НА КОМИТЕТА ПО ПОЛИТИКА И СИГУРНОСТ
   от 16 декември 2011 година
   за изменение на Решение ATALANTA/2/2009 на Комитета по политика и сигурност относно приемане приноса на трети държави към военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta), и на Решение АTALANTA/3/2009 на Комитета по политика и сигурност относно създаването на Комитет на участващите държави във военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta)
   (2011/846/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1) (Atalanta), и по-специално член 10 от него,
   като взе предвид Решение Atalanta/2/2009 на Комитета по политика и сигурност (2) и Решение Аtalanta/3/2009 на Комитета по политика и сигурност (3), както и допълнението към него (4),
   като има предвид, че

               (1)

               Командващият операцията на ЕС проведе конференция за сформиране на силите на 16 декември 2008 г.

               (2)

               В резултат на предложението на Сърбия за принос към операция Atalanta и съгласно препоръката на командващия операцията на ЕС и съвета на Военния комитет на Европейския съюз (ВКЕС) приносът на Сърбия следва да бъде приет.

               (3)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и осъществяването на решения и действия на Съюза, свързани с въпросите на отбраната.

         ПРИЕ НАСТОЯЩОТО РЕШЕНИЕ:
   Член 1
   Член 1 от Решение Atalanta/2/2009 на Комитета по политика и сигурност се заменя със следното:

      „Член 1
      Принос на трети държави
      В резултат на конференциите за сформиране на силите и личния състав и съгласно препоръките на командващия операцията на ЕС и на Военния комитет на Европейския съюз се приема приносът на Норвегия, Хърватия, Черна гора, Украйна и Сърбия към военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta).“

   Член 2
   Приложението към Решение Atalanta/3/2009 на Комитета по политика и сигурност се заменя с текста, даден в приложението към настоящото решение.
   Член 3
   Настоящото решение влиза в сила в деня на приемането му.

      Съставено в Брюксел на 16 декември 2011 година.

            За Комитета по политика и сигурност

            Председател

         O. SKOOG

      (1)  ОВ L 301, 12.11.2008 г., стр. 33.

      (2)  ОВ L 109, 30.4.2009 г., стр. 52.

      (3)  ОВ L 112, 6.5.2009 г., стр. 9.

      (4)  ОВ L 119, 14.5.2009 г., стр. 40.

      ПРИЛОЖЕНИЕ

            „ПРИЛОЖЕНИЕ

               СПИСЪК НА ТРЕТИТЕ ДЪРЖАВИ, ПОСОЧЕНИ В ЧЛЕН 2, ПАРАГРАФ 1

                        —

                        Норвегия

                        —

                        Хърватия

                        —

                        Черна гора

                        —

                        Украйна

                        —

                        Сърбия“


title: Решение (ЕС) 2016/1080 на Съвета от 27 юни 2016 година за установяване на позицията, която да бъде взета от името на Съюза, във връзка с някои решения, които ще бъдат приети в рамките на Международния съвет за маслиновите продукти (МСМП)

text:
               5.7.2016

               BG

               Официален вестник на Европейския съюз

               L 179/33

         РЕШЕНИЕ (ЕС) 2016/1080 НА СЪВЕТА
   от 27 юни 2016 година
   за установяване на позицията, която да бъде взета от името на Съюза, във връзка с някои решения, които ще бъдат приети в рамките на Международния съвет за маслиновите продукти (МСМП)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 3 във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Международният съвет за маслиновите продукти (МСМП) е междуправителствена организация с научно-технически характер, чиято дейност е насочена към сектора на маслиновото масло и трапезните маслини.

               (2)

               В качеството си на член на МСМП Европейският съюз може да предлага изменения на неговите проекторешения и да изразява официалната си позиция по тях в съответствие с процедурните правила и правилата за гласуване на МСМП.

               (3)

               По време на следващото заседание на Съвета на членовете си, насрочено за 15 юли 2016 г., МСМП ще разгледа и евентуално ще приеме пет проекторешения („проекторешенията“), които ще окажат влияние върху правото на Съюза.

               (4)

               Първото, второто, третото и четвъртото проекторешение изменят търговския стандарт, приложим за маслиновите масла и маслата от маслиново кюспе (COI/T.15/Rev…): те се отнасят съответно до промяната на граничната стойност на етиловите естери, до промяната на граничните стойности на хептадекановата, хептадециновата и ейкозеновата киселина, до промяната на граничната стойност на специфичния коефициент на екстинкция при дължина на вълната 270 nm (K270) и до официалното уведомление относно методите на ISO, приети с оглед постигането на пълна хармонизация и включване на препратка към новия метод за пероксидно число.

               (5)

               С петото проекторешение се приема новият метод на анализ за определяне на пероксидно число (COI/T.20/ Doc. № …).

               (6)

               Ако проекторешенията бъдат приети, може да се наложат изменения на Регламент (ЕИО) № 2568/91 на Комисията (1).

               (7)

               Проекторешенията бяха подложени на широко обсъждане от страна на технически и научни експерти от сектора на маслиновото масло. Те допринасят за международното хармонизиране на стандарта за маслиново масло и с тях ще се създаде рамка, осигуряваща лоялна конкуренция при търговията с продукти в този сектор. Поради тази причина решенията следва да бъдат подкрепени.

               (8)

               За да се осигури необходимата гъвкавост по време на преговорите преди заседанието на Съвета на членовете на МСМП, Съюзът следва да бъде упълномощен да договаря изменения на проекторешенията, при условие че тези изменения не променят същността на решенията,

         ПРИЕ НАСТОЯЩОТО РЕШЕНИЕ:
   Член 1
   Позицията, която да бъде взета от името на Съюза на заседанието на Съвета на членовете на МСМП, насрочено за 15 юли 2016 г., по отношение на проекторешенията е в съответствие с приложението.
   Член 2
   1.   Когато има вероятност позицията, посочена в член 1, да бъде повлияна от нова научна или техническа информация, представена преди или по време на заседанието на Съвета на членовете на МСМП, Съюзът внася искане за отлагане на приемането на проекторешенията в Съвета, докато бъде установена позицията на Съюза въз основа на новата информация.
   2.   Представителите на Съюза в Съвета на членовете на МСМП могат да договарят незначителни технически промени в проекторешението, без да е необходимо допълнително решение на Съвета.
   Член 3
   Настоящото решение влиза в сила в деня на приемането му.

      Съставено в Люксембург на 27 юни 2016 година.

            За Съвета

            Председател

         M.H.P. VAN DAM

      (1)  Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ (ОВ L 248, 5.9.1991 г., стр. 1).

      ПРИЛОЖЕНИЕ
      Съюзът подкрепя следните проекторешения (които подлежат на евентуално бъдещо преразглеждане поради настъпили промени) относно стандартизацията на физичните, химичните и органолептичните характеристики на маслиновите масла и на маслата от маслиново кюспе и относно хармонизацията на методите на анализ:

                  РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev…): промяна на граничната стойност на етиловите естери;

                  РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev…): промяна на граничните стойности на хептадекановата, хептадециновата и ейкозеновата киселина;

                  РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev…): промяна на граничната стойност на специфичния коефициент на екстинкция при дължина на вълната 270 nm (K270);

                  РЕШЕНИЕ за преразглеждане на търговския стандарт, приложим за маслиновите масла и маслата от маслиново кюспе (COI/T.15/Rev…): официално уведомление относно методите на ISO, приети с оглед постигането на пълна хармонизация и включване на препратка към новия метод за пероксидно число;

                  РЕШЕНИЕ за приемане на новия метод на анализ за определяне на пероксидно число (COI/T.20/Doc. № …).


title: Решение (ЕС) 2016/188 на Европейската централна банка от 11 декември 2015 година относно достъпа до електронните приложения, системи, платформи и услуги на ЕНМ и тяхното използване от Европейската централна банка и националните компетентни органи на единния надзорен механизъм (EЦБ/2015/47)

text:
               12.2.2016

               BG

               Официален вестник на Европейския съюз

               L 37/104

         РЕШЕНИЕ (ЕС) 2016/188 НА ЕВРОПЕЙСКАТА ЦЕНТРАЛНА БАНКА
   от 11 декември 2015 година
   относно достъпа до електронните приложения, системи, платформи и услуги на ЕНМ и тяхното използване от Европейската централна банка и националните компетентни органи на единния надзорен механизъм (EЦБ/2015/47)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 6 и член 132 от него,
   като взе предвид Устава на Европейската система на централните банки и на Европейската централна банка, и по-специално член 34 от него,
   като взе предвид Регламент (ЕС) № 1024/2013 на Съвета от 15 октомври 2013 г. за възлагане на Европейската централна банка на конкретни задачи относно политиките, свързани с пруденциалния надзор над кредитните институции (1), и по-специално член 6, параграф 1 във връзка с член 6, параграф 7 от него,
   като взе предвид предложението на Надзорния съвет и след консултация с националните компетентни органи,
   като има предвид, че:

               (1)

               За изпълнението на конкретните задачи относно политиките, свързани с пруденциалния надзор над кредитните институции, възложени на Европейската централна банка (ЕЦБ) с Регламент (ЕС) № 1024/2013, ЕЦБ използва електронните приложения, системи, платформи и услуги на Европейската система на централните банки (ЕСЦБ) и на Евросистемата, както и новите електронните приложения, системи, платформи и услуги, специално предназначени за изпълнението на задачите, възложени на ЕЦБ съгласно Регламент (ЕС) № 1024/2013 на основание член 127, параграф 6 от Договора и член 25.2 от Устава на Европейската система на централните банки и на Европейската централна банка.

               (2)

               С оглед на нормалното, ефективно и последователно функциониране на единния надзорен механизъм (ЕНМ) е необходимо практическите договорености за сътрудничество между ЕЦБ и националните компетентни органи (НКО) в рамките на ЕНМ да включват договорености за използването на онези електронни приложения, системи, платформи и услуги, които са необходими за изпълнението на правомощията им съгласно Регламент (ЕС) № 1024/2013.

               (3)

               С Решение ЕЦБ/2013/1 (2) се създаде инфраструктурата на публичен ключ за Европейската система на централните банки (наричана по-долу „ЕСЦБ-ИПК“). Съгласно член 3, параграф 1 от Решение ЕЦБ/2013/1 до електронни приложения, системи, платформи и услуги на ЕСЦБ и на Евросистемата със средна или над средната критичност следва да се осъществява достъп и те да се използват само ако потребителят е автентифициран посредством електронно удостоверение, издадено и управлявано от удостоверяващ орган, признат от ЕСЦБ в съответствие с рамката на ЕСЦБ/ЕНМ за признаване на удостоверения, от удостоверяващия орган на ЕСЦБ-ИПК или от удостоверяващи органи, признати от ЕСЦБ за TARGET2 и TARGET2 Securities за тези две приложения.

               (4)

               Управителният съвет установи нуждата от усъвършенствани услуги за информационна сигурност, като например засилена автентификация, електронни подписи и криптиране, посредством използването на електронни удостоверения за електронните приложения, системи, платформи и услуги, които са необходими за изпълнението на правомощията на ЕЦБ и НКО в качеството им на компетентни органи в рамките на ЕНМ съгласно Регламент (ЕС) № 1024/2013. Следователно удостоверенията, издадени от ЕСЦБ-ИПК, могат да бъдат използвани, за да се осъществи достъп до и да се използват електронните приложения, системи, платформи и услуги, използвани за функционирането на ЕНМ.

               (5)

               ЕЦБ и НКО на ЕНМ могат да решат да използват удостоверения и услуги, предоставяни от ЕСЦБ-ИПК, за да осъществят достъп дo електронните приложения, системи, платформи и услуги на ЕНМ и да ги използват,

         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение:

               1.

               „национален компетентен орган“ (НКО) (national competent authority) означава всеки национален компетентен орган, определен от участващите държави членки в съответствие с член 2, точка 2 от Регламент (ЕС) № 1024/2013. Това значение не засяга националната правна уредба, по силата на която се възлагат конкретни надзорни задачи на национална централна банка (НЦБ), която не е определена като НКО. Във връзка с тази уредба позоваванията на НКО в настоящото решение се считат и за позовавания на НЦБ по отношение на възложените ѝ съгласно националното законодателство надзорни задачи;

               2.

               „компетентен орган“ (competent authority) е или НКО, или ЕЦБ;

               3.

               „електронни приложения, системи, платформи и услуги на ЕСЦБ и на Евросистемата“ (ESCB and Eurosystem electronic applications, systems, platforms and services), „удостоверение“ (certificate) или „електронно удостоверение“ (electronic certificate), „удостоверяващ орган на ЕСЦБ-ИПК“ (ESCB-PKI certification authority), „регистриращ орган“ (registration authority), „потребител“ (user), „централна банка от Евросистемата“ (Eurosystem central bank) и „доверяваща се страна“ (relying party) имат значението, определено в член 1 от Решение ЕЦБ/2013/1;

               4.

               „електронни приложения, системи, платформи и услуги на ЕНМ“ (SSM electronic applications, systems, platforms and services) са електронните приложения, системи, платформи и услуги, които се използват за изпълнението на правомощията на ЕЦБ и НКО съгласно Регламент (ЕС) № 1024/2013;

               5.

               „рамка на ЕСЦБ/ЕНМ за признаване на удостоверения“ (ESCB/SSM certificate acceptance framework) са критериите, установени от Комитета за информационни технологии на ЕСЦБ, за идентифициране както на вътрешните, така и на външните за ЕСЦБ удостоверяващи органи, на които може да се има доверие във връзка с електронните приложения, системи, платформи и услуги на ЕСЦБ и на Евросистемата и във връзка с електронните приложения, системи, платформи и услуги на ЕНМ.

         Член 2
   Използване на електронните приложения, системи, платформи и услуги на ЕНМ и достъп до тях
   1.   До електронните приложения, системи, платформи и услуги на ЕНМ със средна или над средната критичност се осъществява достъп и те се използват само ако потребителят е автентифициран посредством електронно удостоверение, издадено и управлявано от удостоверяващ орган, признат в съответствие с рамката на ЕСЦБ/ЕНМ за признаване на удостоверения, включително от удостоверяващия орган на ЕСЦБ-ИПК.
   2.   Удостоверяващият орган на ЕСЦБ-ИПК издава електронни удостоверения и предоставя други услуги по удостоверяване на компетентните органи, които участват в ЕСЦБ-ИПК съгласно член 3, за абонати на удостоверения и за абонати на удостоверения на трети страни, работещи с тях, за да им даде възможност да осъществят сигурен достъп до електронните приложения, системи, платформи и услуги на ЕНМ и да ги използват.
   3.   Доверяваща се страна може да се довери на тези сертификати съгласно условията, определени в член 8 от Решение ЕЦБ/2013/1.
   Член 3
   Участие на компетентните органи във връзка с ЕСЦБ-ИПК
   1.   Компетентен орган може да реши да използва услугите на ЕСЦБ-ИПК, за да осъществи достъп до електронните приложения, системи, платформи и услуги на ЕНМ и да ги използва, и/или може да действа за тази цел като регистриращ орган за вътрешните си потребители, както и за потребители-трети лица, съгласно същите условия като тези, които се прилагат към централните банки от Евросистемата.
   2.   Участващият компетентен орган спазва задълженията, предвидени в членове 6, 7 и 12 от Решение ЕЦБ/2013/1, и подава декларация до Управителния съвет, с която потвърждава участието си и спазването на задълженията, установени в споразумението между ниво 2 и ниво 3 и посочени в член 4, параграф 2 от същото решение.
   Член 4
   Влизане в сила
   Настоящото решение влиза в сила на третия ден след публикуването му в Официален вестник на Европейския съюз.

      Съставено във Франкфурт на Майн на 11 декември 2015 година.

            Председател на ЕЦБ

         Mario DRAGHI

      (1)  ОВ L 287, 29.10.2013 г., стр. 63.

      (2)  Решение ЕЦБ/2013/1 на Европейската централна банка от 11 януари 2013 г. за определяне на рамката за инфраструктура на публичен ключ за Европейската система на централните банки (ОВ L 74, 16.3.2013 г., стр. 30).